《新开小轩晁子西有诗以韵答之二首》
宋代·郭印

我无先世英，敢望燕台筑。
譬如坎井蛙，拘虚徒窘束。
又如鹪鹩巢，所寄一枝足。
名不闻公卿，迹非侣樵牧。
眼花鬓毛霜，黾勉作侯服。
吏才固不高，民事亦稍熟。
每欲思寡过，岂敢求多福。
君公迟风云，行矣龙起陆。
佳篇杂沓来，文绣被土木。
坐令北窗下，不知有穷独。
相逢一笑粲，语妙席自促。
凭谁觅仙方，造酒逡巡速。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。